Մենակ մնալով, Ռըզան նստեց գրասեղանի մոտ գործուղման հրամանը գրելու համար։ Գրիչը ձեռքին նա երազների գիրկն ընկավ։ Ինչպիսի հաջողություն կլիներ, եթե Պետրին կարողանար իրեն ազատել այդ Պալյանից։ Այլևս ոչինչ չէր սպառնա իր երջանկությանը։ Հանկարծ հայտնվեց Մարոյին տիրանալու ցանկությունը, որն անհաղթահարելի էր։ Ռըզան շտապում էր նրան տեսնել և անկողնում նրան տիրանալով՝ է՛լ ավելի կտրել իր անցյալից։ Նա ցանկություն ուներ նրան շփացնելու։ Ի՞նչ կարող էր նրան անակնկալի բերել և ուրախացնել։ Զա՞րդ։ Զգե՞ստ։ Դրանք շատ առօրեական և սովորական բաներ էին։ Բացի դրանից, Մարոն կհանդիմաներ իրեն։ Դաշնամո՞ւր։ Այո, դաշնամուր։ Նա ասել է, որ դաշնամուր է նվագում։ Տեղահանվածներից բռնագրավված կահույքի մեջ հոյակապ դաշնամուրներ կային։ Ինքը Մարոյին դաշնամուր կնվիրի, և նա կնվագի միայն իր համար։